b"\n_START_ARTICLE_\nEx\xc3\xa8rcit Nacional\n_START_PARAGRAPH_\nEx\xc3\xa8rcit Nacional, autoanomenat tamb\xc3\xa9 Ex\xc3\xa8rcit d'Ocupaci\xc3\xb3, \xc3\xa9s el nom que rep l'ex\xc3\xa8rcit i combatents favorables al b\xc3\xa0ndol del general Francisco Franco una vegada es va produir el cop d\xe2\x80\x99estat militar el juliol de 1936 contra el govern de la Segona Rep\xc3\xbablica que va donar lloc a la Guerra Civil espanyola (1936-1939)._NEWLINE_L\xe2\x80\x99organitzaci\xc3\xb3 i estructura de l\xe2\x80\x99Ex\xc3\xa8rcit Nacional responia a la jerarquia militar, identificada ideol\xc3\xb2gicament amb el feixisme. En contraposici\xc3\xb3, el b\xc3\xa0ndol republic\xc3\xa0 defensava la Rep\xc3\xbablica davant l\xe2\x80\x99autoritarisme a trav\xc3\xa9s d\xe2\x80\x99idees d\xe2\x80\x99esquerres on s\xe2\x80\x99encabien tots aquells grups que s\xe2\x80\x99oposaven a la doctrina militar, feixista i de marcat car\xc3\xa0cter cat\xc3\xb2lic del general Franco. Comunistes, anarquistes i sindicalistes s\xc3\xb3n alguns dels grups m\xc3\xa9s actius en la lluita contra el b\xc3\xa0ndol franquista. El militarisme de les tropes franquistes es va consolidar en el poder una vegada la Guerra Civil va arribar a la seva fi envaint totes les esferes de la societat.\n_START_SECTION_\nDenominaci\xc3\xb3\n_START_PARAGRAPH_\nLa denominaci\xc3\xb3 utilitzada fou Ex\xc3\xa8rcit Nacional i posteriorment Ex\xc3\xa8rcit d'Ocupaci\xc3\xb3. Tamb\xc3\xa9 es conegu\xc3\xa9 com a Ex\xc3\xa8rcit Espanyol o Ex\xc3\xa8rcit Franquista.\n_START_SECTION_\nHist\xc3\xb2ria\n_START_PARAGRAPH_\nEl cop d\xe2\x80\x99estat va ser organitzat pel general Emilio Mola. El pla consistia a fer una acci\xc3\xb3 r\xc3\xa0pida i contundent a partir de l\xe2\x80\x99organitzaci\xc3\xb3 de diversos aixecaments simultanis al llarg del territori que acabarien amb Jos\xc3\xa9 Sanjurjo al capdavant de l\xe2\x80\x99estat. El cop d\xe2\x80\x99estat va fallar i va significar el comen\xc3\xa7ament de la Guerra Civil espanyola. Sanjurjo va morir en un accident d\xe2\x80\x99avi\xc3\xb3 quan es traslladava a la zona que controlava l\xe2\x80\x99ex\xc3\xa8rcit el 20 de juliol, 3 dies despr\xc3\xa9s del cop d\xe2\x80\x99estat. En la zona que controlava l\xe2\x80\x99Ex\xc3\xa8rcit Nacional es va implantar la Junta de Defensa Nacional que assumia tots els poders de l\xe2\x80\x99estat. Aquest organisme va durar dos mesos, ja que el 29 de setembre de 1936 se li van atorgar tots els poders a Francisco Franco._NEWLINE_L\xe2\x80\x99Ex\xc3\xa8rcit Nacional estava recolzat per l\xe2\x80\x99ex\xc3\xa8rcit, la Gu\xc3\xa0rdia Civil, mil\xc3\xadcies carlistes, falangistes i unitats enviades des de l\xe2\x80\x99Alemanya nazi de Hitler i la It\xc3\xa0lia feixista de Mussolini, entre d\xe2\x80\x99altres. A m\xc3\xa9s, comptaven amb un important conjunt de grups, partits i institucions favorables a la vict\xc3\xb2ria franquista, com podien ser Falange Espa\xc3\xb1ola, els carlistes, Renovaci\xc3\xb3n 'Espa\xc3\xb1ola, gran part dels votants de la Confederaci\xc3\xb3 Espanyola de Dretes Aut\xc3\xb2nomes (CEDA), la Liga Regionalista i altres grups conservadors. Les classes adinerades, que van veure perillar la seva posici\xc3\xb3 amb l\xe2\x80\x99auge de Frente Popular tamb\xc3\xa9 es van alinear majorit\xc3\xa0riament amb el b\xc3\xa0ndol nacional. L\xe2\x80\x99Esgl\xc3\xa9sia Cat\xc3\xb2lica va ser un dels grans aliats del franquisme i va tenir un paper protagonista en el desenvolupament del nou estat. Grans i petits propietaris, temorosos a una revoluci\xc3\xb3 prolet\xc3\xa0ria i gent de grans conviccions religioses es van decantar tamb\xc3\xa9 en favor de l\xe2\x80\x99ex\xc3\xa8rcit franquista._NEWLINE_Per guanyar la guerra, l\xe2\x80\x99Ex\xc3\xa8rcit Nacional va tenir l\xe2\x80\x99important suport dels dos grans estats feixistes d\xe2\x80\x99Europa. Tant Hitler com Mussolini van subministrar armes al b\xc3\xa0ndol nacional, aix\xc3\xad com van contribuir amb la Legi\xc3\xb3 C\xc3\xb2ndor alemanya i el Corpo di Truppe Volontarie itali\xc3\xa0. El dictador portugu\xc3\xa8s Salazar, tamb\xc3\xa9 va tenir el seu paper important, sobretot en els inicis de la guerra, quan va permetre als colpistes utilitzar les seves carreteres per facilitar les seves comunicacions. De menor import\xc3\xa0ncia, tamb\xc3\xa9 van arribar destacaments de grups d\xe2\x80\x99ultradreta des d\xe2\x80\x99Irlanda i Fran\xc3\xa7a entre altres pa\xc3\xafsos, aix\xc3\xad com gent vinguda del Marroc. _NEWLINE_La millor organitzaci\xc3\xb3 militar, la forta disciplina en les seves tropes i un armament superior va anar decantant la balan\xc3\xa7a en favor dels franquistes que van acabar guanyant la guerra l\xe2\x80\x991 d\xe2\x80\x99abril de 1939, moment en qu\xc3\xa8 es va iniciar una dictadura totalit\xc3\xa0ria i feixista que es va prolongar fins a la mort del dictador el 20 de novembre de 1975.\xc2\xa0"